Miehen taistelunimi on Hurrikaani ja aksentti supisuomalainen.

Suomalaismies on taistellut Syyrian Raqqassa Isisiä vastaan jo ilmeisesti puoli vuotta. KUVAKAAPPAUS YPG

- Bagok on Suomesta. Hän liittyi YPG:hen helmikuussa 2017, videon teksti alkaa.

Suomalaismies kertoo kurdien YPG-järjestön (Kansan puolustusyksikkö) mediasivulla julkaistulla videolla taistelleensa viimeisen puolen vuoden ajan äärijärjestö Isisiä vastaan Syyrian Raqqassa. Hän ei aio lähteä, ennen kuin Isis on voitettu.

Bagokiksi itseään kutsuva mies käsittelee videolla asetta. Hän kertoo, miten kuuli ensin Isisistä median kautta. Myöhemmin hän oppi, mikä on YPG, ja kiinnostui selvittämään lisätietoja järjestöstä.

- Kun päätin lähteä tänne (Syyriaan), halusin olla varma, että taistelen hyvien puolella, mies sanoo englanniksi ja hymyilee.

Hänen aksenttinsa on suomalainen. Taistelunimi Bagok merkitsee hurrikaania.

Mies kertoo kokemuksestaan sodan repimässä Syyriassa. Kulttuuri on erilainen ja sopeutuminen vie aikaa. Hän kertoo huomanneensa, että on itsekin muuttunut.

- Se, että olen täällä suomalaisena, on tavallaan samankaltainen tilanne, kun joku tulee esimerkiksi pakolaisena Eurooppaan, Bagok pohtii videolla.

Hän kertoo, että hänen ryhmänsä tehtävänä on hyökätä vihollista vastaan ja viedä heiltä asemia. Bagok sanoo valinneensa juuri YPG:n, koska se hyväksyy eri uskonnot eikä edusta vain ryhmää. Enemmistö jäsenistä on kurdeja.

- On suuri menestys, että YPG on taistellut Daeshin (Isis) kaltaista vihollista vastaan samaan aikaan kun he itse kamppailevat, kun heillä on uskomattoman vaikea taistelu käsissään. Se, miten kauan kurdit ovat joutuneet kamppailemaan, on todellinen tragedia, suomalaistaistelija sanoo.

Bagok pitää YPG:tä tämän hetken ainoana sekulaarina poliittisena liikkeenä, jolla on minkäänlaista valtaa Lähi-idässä. Hän kertoo toivovansa ajatusten leviävän alueella ja pitää erityisesti naisten vapautusliikkeen toimintaa erittäin tärkeänä.

Bagok kertoo halunneensa varmistaa, että taistelee "hyvien puolella". KUVAKAAPPAUS YPG

Suomalaismies sanoo painokkaasti, että Isisin hirmuteot on saatava loppumaan.

- Se mitä he tekevät... etniset puhdistukset, järjestetty orjuus modernina aikana... ne ovat täydellistä kauhua, joka on pysäytettävä.